Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยปรากฏว่าสถานการณ์การชุมนุมทางการเมืองและการชุมนุมเพื่อเรียกร้องความต้องการตามแนวทางและผลประโยชน์ของกลุ่มบุคคลบางกลุ่มในขณะนี้
ได้กำหนดรูปแบบการชุมนุมเพื่อให้มีการระดมคนจำนวนมาก
หรือมีการปิดล้อมทำเนียบรัฐบาลและสถานที่ใกล้เคียง
เพื่อขัดขวางการใช้อำนาจการบริหารราชการแผ่นดินของรัฐบาล
หรือการปฏิบัติหน้าที่ขององค์กรนิติบัญญัติซึ่งอยู่ในระหว่างสมัยประชุมรัฐสภา
ซึ่งไม่เป็นไปตามวิถีทางการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญ
และอาจมีการกระทำที่ละเมิดต่อบทบัญญัติของกฎหมาย
โดยมีการเตรียมการกำหนดรูปแบบในลักษณะเคลื่อนย้ายการชุมนุมเพื่อให้เกิดความไม่สงบสุขในบ้านเมือง
ซึ่งอาจกระทบต่อความสงบเรียบร้อยและมีแนวโน้มที่จะชุมนุมยืดเยื้อเป็นเวลานาน
อีกทั้งอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงยิ่งขึ้น
ซึ่งการดำเนินการดังกล่าวข้างต้นอาจก่อให้เกิดความไม่สงบเรียบร้อยหรือเกิดความเสียหายแก่ชีวิต
ร่างกาย และทรัพย์สินของประชาชนหรือของรัฐ
หากไม่มีมาตรการป้องกันและควบคุมอย่างเหมาะสมจะทำให้สถานการณ์ขยายลุกลามจนเกิดความรุนแรงเกิดผลเสียหายต่อเศรษฐกิจ
กระทบต่อความมั่นคงภายในราชอาณาจักร รวมทั้งการบริหารราชการแผ่นดินของรัฐ

ประกอบกับ ในระหว่างวันที่ ๑๑ ตุลาคม ๒๕๕๖ ถึงวันที่ ๑๓ ตุลาคม ๒๕๕๖ นายกรัฐมนตรีแห่งสาธารณรัฐประชาชนจีน
จะเดินทางมาเยือนประเทศไทยอย่างเป็นทางการ
และจะมีการทำพิธีต้อนรับอย่างเป็นทางการที่ทำเนียบรัฐบาล
พร้อมทั้งไปกล่าวสุนทรพจน์ต่อที่ประชุมรัฐสภา การชุมนุมดังกล่าวอาจกระทบต่อความเชื่อมั่นในการรักษาความปลอดภัยของนายกรัฐมนตรีแห่งสาธารณรัฐประชาชนจีนได้

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๙ ตุลาคม พ.ศ. ๒๕๕๖ ดังต่อไปนี้

๑.  ให้เขตพื้นที่เขตดุสิต
เฉพาะแขวงดุสิตและแขวงจิตรลดา เขตพระนคร เฉพาะแขวงพระบรมมหาราชวัง แขวงตลาดยอด
แขวงบวรนิเวศ แขวงบ้านพานถม และแขวงบางขุนพรหม และเขตป้อมปราบศัตรูพ่าย
เฉพาะแขวงวัดโสมนัส กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการ การกำกับ ติดตาม
และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด

ทั้งนี้ ให้มีผลบังคับใช้ระหว่างวันที่ ๙ ตุลาคม พ.ศ. ๒๕๕๖ ถึงวันที่
๑๘ ตุลาคม พ.ศ. ๒๕๕๖

ประกาศ
ณ วันที่ ๙ ตุลาคม พ.ศ. ๒๕๕๖
นิวัฒน์ธำรง
 บุญทรงไพศาล
รองนายกรัฐมนตรี
รักษาราชการแทน
นายกรัฐมนตรี

ปริยานุช/ผู้จัดทำ
๑๕ ตุลาคม ๒๕๕๖

อุษมล/ผู้ตรวจ
๑๖ ตุลาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๓๒ ง/หน้า ๑/๙ ตุลาคม ๒๕๕๖